REGULAMENTUL (CE) NR. 357/2008 AL COMISIEI
din 22 aprilie 2008
de modificare a anexei V la Regulamentul (CE) nr. 999/2001 al Parlamentului European și al Consiliului de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme de encefalopatii spongiforme transmisibile (1), în special articolul 23a litera (g),
întrucât:
(1)
Regulamentul (CE) nr. 999/2001 stabilește reglementări pentru prevenirea, controlul și eradicarea anumitor forme de encefalopatii spongiforme transmisibile (EST) la animale. Acesta se aplică producției și introducerii pe piață a animalelor vii și a produselor de origine animală și, în anumite cazuri specifice, exportului acestora.
(2)
Anexa V la Regulamentul (CE) nr. 999/2001 stabilește reglementări pentru retragerea și distrugerea materiilor cu riscuri specificate.
(3)
Factori diferiți indică o evoluție favorabilă a epidemiei de encefalopatie spongiformă bovină (ESB) și o îmbunătățire netă a situației în decursul ultimilor ani ca urmare a măsurilor aplicate de reducere a riscurilor, în special interzicerea totală a furajelor, precum și retragerea și distrugerea materiilor cu riscuri specificate.
(4)
Unul dintre obiectivele strategice ale foii de parcurs EST a Comisiei, adoptată la 15 iulie 2005 (2), este de a asigura și menține nivelul actual de protecție a consumatorului, asigurând în mod susținut retragerea în siguranță a materiilor cu riscuri specificate, dar modificând lista sau vârsta animalelor în vederea retragerii materiilor cu riscuri specificate în funcție de avizele științifice noi și în continuă evoluție.
(5)
În avizul său din 19 aprilie 2007, Autoritatea Europeană pentru Siguranța Alimentară a concluzionat că, pe baza cunoștințelor științifice actuale, se poate detecta o eventuală infecțiozitate în sistemul nervos central al bovinelor la aproximativ trei sferturi din perioada de incubație și se poate estima faptul că infecțiozitatea ar fi subdetectabilă sau încă absentă în cazul bovinelor în vârstă de 33 de luni.
(6)
Media de vârstă pentru cazurile pozitive de ESB declarate în Comunitate a crescut de la 86 de luni la 121 de luni între anii 2001 și 2006. În aceeași perioadă, au fost raportate în Comunitate numai șapte cazuri de ESB la bovine cu vârste mai mici de 35 de luni dintr-un total de 7 413 cazuri ESB, în baza unui total de mai mult de 60 de milioane de bovine testate.
(7)
Totuși, există o bază științifică pentru a revizui limita de vârstă pentru îndepărtarea anumitor materii cu riscuri specificate la bovine, în special în ceea ce privește coloana vertebrală. Având în vedere dezvoltarea infecțiozității în sistemul nervos central în timpul perioadei de incubație, structura de vârstă a cazurilor pozitive de ESB și diminuarea expunerii bovinelor născute după 1 ianuarie 2001, limita de vârstă pentru îndepărtarea coloanei vertebrale, inclusiv a ganglionilor rădăcinii dorsale ai bovinelor, în calitate de materii cu riscuri specificate, poate crește de la 24 de luni la 30 de luni. Astfel, definiția materiilor cu riscuri specificate din anexa V la Regulamentul (CE) nr. 999/2001 ar trebui modificată în consecință.
(8)
Prin urmare, Regulamentul (CE) nr. 999/2001 ar trebui modificat în consecință.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Punctul 1 litera (a) punctul (ii) din anexa V la Regulamentul (CE) nr. 999/2001 se înlocuiește cu următorul text:
„(ii)
coloana vertebrală, cu excepția vertebrelor caudale, apofizele spinoase și transversale ale vertebrelor cervicale, toracice și lombare, precum și creasta sacrală mediană și aripile sacrumului, dar incluzând ganglionii rădăcinii dorsale proveniți de la animalele cu vârsta de peste 30 luni; și”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 aprilie 2008.